ওয়েব ডেস্ক: বন্ধুর বাড়িতে গিয়ে দুর্ঘটনা। পুকুরে স্নান করতে নেমে জলে ডুবে মৃত্যু হল ICSE পরীক্ষার্থীর। ঘটনা নেতাজি নগরের মহিষপুকুরে। শোকের ছায়া এলাকায়।  সেন্ট লেয়ার স্কুলের ছাত্র রোহিত রায়। নেতাজি নগরের বাসিন্দা। কিছু দূরেই স্কুলেরই বন্ধু বিশ্বজিত্‍ মণ্ডলের বাড়ি। শুক্রবার সেই বন্ধুর বাড়িতেই গিয়েছিল রোহিত। সেখানে আসে তাদের আরও দুই বান্ধবী রাইমা রায় এবং স্নেহা কাঞ্জিলাল। চলছিল আড্ডা। গরমের দুপুরে রোহিতই বায়না ধরে পুকুরে স্নান করার। বিশ্বজিত্‍ প্রথমে রাজি হয়নি। পরে রোহিতের জেদের কাছে হার মানে সে। পুকুরে নামে বিশ্বজিত্‍ আর রোহিত। রোহিত ডুবে যাচ্ছে। অথচ স্নেহা, রাইমা, বিশ্বজিতের কিছুই করার নেই। কারণ এরা কেউই সাঁতার জানে না। ওরা শুধু ডাকাডাকিই করতে থাকে। পরে স্থানীয় বাসিন্দারা গিয়ে উদ্ধার করেন রোহিতকে। কোনও রকমে রোহিতকে উদ্ধার করে এম আর বাঙ্গুর হাসপাতালে নিয়ে গেলে চিকিত্সকেরা তাকে মৃত ঘোষণা করেন।